google/wiki40b huggingface dataset:
Κώστας Καπετανίδης (πετοσφαιριστής)

Καριέρα

Ο Κώστας Καπετανίδης σε επίπεδο πρωταθλημάτων υποδομής, έχει κατακτήσει το χρυσό μετάλλιο στο Παγκόσμιο πρωτάθλημα Σχολείων (2016), ενώ ανέβηκε στο πρώτο σκαλί του Πανελληνίου Πρωταθλήματος Παίδων του 2016 (αναδείχθηκε MVP) και Εφήβων (2016 και 2017).
Στην επαγγελματική του καριέρα, έχει αγωνιστεί στον Α.Σ.Θ. Ηρακλή (2011-13), στον Ηρακλή Θεσσαλονίκης (2013-15) και στον Πήγασο Πολίχνης (2015-18). Τον Ιούνιο του 2018, πήρε μεταγραφή στον Π.Α.Ο.Κ. όπου συμφώνησε να αγωνιστεί για τα επόμενα τρία χρόνια.

Διεθνείς συμμετοχές

Ο Κώστας Καπετανίδης είναι μέλος της Εθνικής Ομάδας Ανδρών.
Φάμπιο Καναβάρο

Παρουσία στην εθνική Ιταλίας

Στο Παγκόσμιο Κύπελλο του 2006 στη Γερμανία αναδείχθηκε νικητής. Ως αρχηγός της εθνικής Ιταλίας, σήκωσε το πολύτιμο κύπελλο στις 9 Ιουλίου 2006, στο συγκλονιστικό τελικό με τη Γαλλία, ο οποίος έληξε με 5-3 στα πέναλτι. Ήταν η 100ή συμμετοχή του με τη φανέλα της εθνικής Ιταλίας. Στις 12 Αυγούστου 2009 κατέρριψε το ρεκόρ συμμετοχών (127) με τη φανέλα της εθνικής, που κατείχε ο Πάολο Μαλντίνι (126). Με την εθνική της χώρας του έπαιξε επίσης στα Μουντιάλ του 1998 και 2002 αλλά και στα Euro 2000 και Euro 2004. 
Το 2006 του απονεμήθηκε η Χρυσή Μπάλα. Ήταν αρχηγός της Εθνικής Ιταλίας μέχρι τον Οκτώβριο του 2007, οπότε και τον διαδέχθηκε στη θέση αυτή ο Τζιαν Λουίτζι Μπουφόν.
Τον Ιούνιο του 2010 υπέγραψε διετές συμβόλαιο με την ομάδα Αλ Αχλί του Ντουμπάι.
Πολιορκία της Βαρνάκοβας

Η εξέλιξη της πολιορκίας

Μετά την Έξοδο του Μεσολογγίου, τον Απρίλιο του 1826, ο Γεώργιος Καραϊσκάκης, αν και ασθενής, προέβαλλε αντίσταση όσο μπορούσε στην περιοχή, στέλνοντας αποσπάσματα επαναστατών σε επίκαιρες θέσεις εναντίον του περάσματος του Κιουταχή. Έτσι, απέστειλε και 150 επίλεκτους άνδρες, με αρχηγούς τους οπλιτάρχες Ιωάννη Φραγκίστα, Τριαντάφυλλο (Αποκουρίτη) και Καστανιώτη, στην Μονή Παναγίας Βαρνάκοβας. Σε απάντηση, ο Κιουταχής έστειλε τον περιώνυμο Μουστάμπεη και τον Κεχαγιάμπεη με πολλούς Τουρκαλβανούς (αναφέρεται δύναμη 4.000 ανδρών). Στόχος των Τούρκων ήταν να καταλάβουν τη Μονή (όπου είχαν καταφύγει και Έλληνες μετά την Έξοδο του Μεσολογγίου) και να εγκαταστήσουν φρουρά.
Η πολιορκία άρχισε τα χαράματα της 20ής Μαΐου 1826, αλλά οι αλλεπάλληλες προσπάθειες των επιτιθέμενων, καθ' όλη τη διάρκεια της ημέρας, να καταλάβουν τη Μονή, απέτυχαν με μεγάλες απώλειες σε νεκρούς και τραυματίες. Τη νύχτα αποπειράθηκαν νέα έφοδο, προσπαθώντας να εισβάλλουν στο Μοναστήρι με την κάλυψη του σκοταδιού, οι Έλληνες όμως τους απέκρουσαν, καθώς είχαν μείνει άγρυπνοι, φυλώντας φρουρά με αναμμένους ξύλινους πυρσούς και με τις φουστανέλες βουτηγμένες σε λάδι για να φωτίζεται ολόκληρος ο περίβολος της Μονής. Ο ηγούμενος της Βαρνάκοβας, Κοσμάς Θεοχάρης, καθώς και οι ιερομόναχοι Παρθένιος, Ανατόλιος, Ιωακείμ, Κυπριανός και Καλλίστρατος, τελούσαν παρακλήσεις υπό τους ήχους της καμπάνας και των σημάντρων του ναού, ενώ την ώρα της μάχης αρπάζοντας τα όπλα έτρεχαν στους προμαχώνες του περιβόλου, όπου οι εχθροί απειλούσαν περισσότερο.
Η πολιορκία κράτησε ημέρες, ωστόσο οι Τούρκοι αδυνατούσαν να καταλάβουν το μοναστήρι. Ύστερα από επανειλημμένες προσπάθειες εκπόρθησης των οχυρώσεών του χωρίς επιτυχία, αποφάσισαν μυστικά να σκάψουν υπόγεια, κάτω από τη μονή, με σκοπό να την ανατινάξουν. Το μυστικό τους προδόθηκε, όμως, στους μοναχούς από έναν Αλβανό και στις 26 Μαΐου οι πολιορκημένοι, κατόπιν συμβουλίου, αποφάσισαν έξοδο και έτσι εξόρμησαν τα μεσάνυχτα με το σπαθί στο χέρι. Σκοτώθηκαν τρεις, δύο μοναχοί και ένας λαϊκός, ενώ τραυματίστηκαν επτά, μεταξύ των οποίων και ο οπλιτάρχης Φραγκίστας στο κεφάλι.
Οι Τούρκοι κατόπιν τοποθέτησαν δυναμίτη στις υπόγειες στοές και ανατίναξαν το μοναστήρι, το οποίο όμως ανοικοδομήθηκε μετά από 5 χρόνια, το 1831, από τον Ιωάννη Καποδίστρια, ο οποίος θεωρείται δεύτερος κτήτωρ της Μονής.
Ερνστ Λάνγκλοτζ

Βιογραφικό - εκπαίδευση

Ο Ερνστ Λάνγκλοτζ ήταν γιος ιδιοκτήτη ελαιοτριβείου. Μετά την ολοκλήρωση των βασικών του σπουδών, από το 1906 ως το 1914, στο Γυμνάσιο Βασιλιά Αλβέρτου (γερμανικά: König-Albert-Gymnasium‎), στη Λειψία, σπούδασε κλασική αρχαιολογία, φιλολογία και ιστορία της τέχνης στα Πανεπιστήμια της Λειψίας και του Μονάχου. Το 1921 έλαβε στη Λειψία, το διδακτορικό του, υπό τον καθηγητή Φραντς Στουντνίτσκα (γερμανικά: Franz Studniczka‎, 1860–1929), με τον τίτλο: Zur Zeitbestimmung der strengrotfigurigen Vasenmalerei und der gleichzeitigen Plastik.
Ως φοιτητής, οι επιρροές του προέρχονταν εκτός από τον αρχαιολόγο Φραντς Στουντνίτσκα, στη Λειψία, και από τον ιστορικό τέχνης Χάινριχ Βούλφλιν (γερμανικά: Heinrich Wölfflin‎, 1864 –1945), στο Μόναχο.

Αρχαιολογικό ταξίδι σε Ιταλία και Ελλάδα

Μετά την αποφοίτησή του, έγινε έκτακτος βοηθός του Λούντβιγκ Κούρτιους (γερμανικά: Ludwig Michael Curtius‎, 1874–1954) στη Χαϊδελβέργη. Το 1923/1924, χάρη σε μια υποτροφία–επιχορήγηση ταξιδιού από το Γερμανικό Αρχαιολογικό Ινστιτούτο (γερμανικά: Deutsches Archäologisches Institut‎), πραγματοποίησε εκπαιδευτικό–ερευνητικό ταξίδι στην Ιταλία και την Ελλάδα, όπου συναντήθηκε με τον Ερνστ Μπούσορ (γερμανικά: Ernst Heinrich Buschor‎, 1886 - 1961) στην Αθήνα και συνδέθηκε με τον «Κύκλο George-Kreis».

Πανεπιστημιακή προσφορά

Το 1925 ανέλαβε ως λέκτορας στο Πανεπιστήμιο του Βύρτσμπουργκ (γερμανικά: Julius-Maximilians-Universität Würzburg‎) και στη συνέχεια εργάστηκε ως συντηρητής-επιμελητής της συλλογής αρχαιοτήτων του Μουσείου Μάρτιν φον Βάγκνερ (γερμανικά: Martin von Wagner Museum‎). Το 1931, εξελέγη αναπληρωτής καθηγητής στο Πανεπιστήμιο της Ιένας (γερμανικά: Friedrich-Schiller-Universität Jena‎), για το θερινό εξάμηνο του 1933, στη συνέχεια μετακόμισε στη Φρανκφούρτη και δύο χρόνια αργότερα, αναλαμβάνει έδρα ως τακτικός καθηγητής στο Πανεπιστήμιο της Φρανκφούρτης (γερμανικά: Johann Wolfgang Goethe-Universität Frankfurt am Main‎). Από το 1941-1963 διετέλεσε καθηγητής της Κλασικής Αρχαιολογίας στο Πανεπιστήμιο της Βόννης (γερμανικά: Rheinische Friedrich-Wilhelms-Universität Bonn‎), ενώ υπηρέτησε επίσης και ως διευθυντής του Μουσείου Ακαδημαϊκών Τεχνών Akademisches Kunstmuseum (γερμανικά: Akademisches Kunstmuseum‎).
Acura

Διαθεσιμότητα

Τα πρώτα μοντέλα της Acura κυκλοφόρησαν τον Μάρτιο του 1986 στις ΗΠΑ, στον Καναδά και στο Χονγκ Κονγκ. Το 2004 η εταιρεία επεκτάθηκε στο Μεξικό και το 2006 στην Κίνα. Το 2014 λανσαρίστηκε και στη Ρωσία, ενώ το 2015 και στο Κουβέιτ. Αρχικά σχεδίαζε να επεκταθεί και στην Ιαπωνία όπως και είχε ανακοινώσει για το 2008, αλλά τον Δεκέμβριο του 2008 ακύρωσε τα σχέδια αυτά, λόγω της τότε παγκόσμιας οικονομικής κρίσης.

Στρατηγική

Η Acura χρησιμοποιεί πολλά από τα κορυφαία μοντέλα της Honda της παγκόσμιας αγοράς, τοποθετώντας το σήμα της και πληρέστερο εξοπλισμό σε όσα εξάγει ως Acura, έτσι ώστε να τα διαφοροποιήσει από τα Honda. Τα πρώτα μοντέλα της Acura ήταν τα Legend και Integra, ενώ ακολούθησε το supercar Acura NSX, γνωστό στα άλλα κράτη διεθνώς ως Honda NSX. Παράλληλα, έχει δημιουργήσει και μοντέλα ειδικά για την αμερικάνικη αγορά, όπως τα MDX και RL, το οποίο εξελίχθηκε από το Τμήμα Έρευνας και Εξέλιξης της Honda στο Οχάιο.
Είναι αξιοσημείωτο ότι με την ίδρυσή της, το 1986, έγινε η πρώτη ιαπωνική μάρκα πολυτελείας και ώθησε τις αντίπαλες Toyota και Nissan να δημιουργήσουν τις δικές τους πολυτελείς θυγατρικές εταιρείες, λανσάροντας στις ΗΠΑ το 1989 τις Lexus και Infiniti αντίστοιχα.

Εταιρικό σήμα

Το σήμα της Acura είναι ένα «Α», του οποίου οι δύο διαγώνιες πλευρές θυμίζουν δείκτη πυξίδας, καθώς και το σχήμα του διαμαντιού. Συμβολίζει την προσήλωση της εταιρείας στην πολυτέλεια και την τεχνολογική αρτιότητα. Το «Α» βρίσκεται μέσα σε έναν ελλειπτικό κύκλο, ενώ από κάτω υπάρχει η λέξη Acura.
Πρότυπη βιβλιοθήκη

Φιλοσοφίες

Υπάρχουν διάφορες φιλοσοφίες για τον σχεδιασμό μιας πρότυπης βιβλιοθήκης. Για παράδειγμα ο Bjarne Stroustrup, σχεδιαστής της γλώσσας προγραμματισμού C++ γράφει:
Τι θα πρέπει να βάλουμε σε μια πρότυπη βιβλιοθήκη της C++? Ιδανικό για κάθε προγραμματιστή είναι να βρίσκει μέσα σε μια βιβλιοθήκη ενδιαφέρον, ουσιαστικές και γενικά αποδεκτές γενικές κλάσεις, συναρτήσεις, πρότυπα κλπ. Παρόλα αυτά το ερώτημα δεν είναι "Τι θα πρέπει να εισάγουμε σε ορισμένες βιβλιοθήκες;" αλλά "Τι θα πρέπει να εισάγουμε σε μια πρότυπη βιβλιοθήκη;" Η απάντηση "Τα πάντα!" είναι μια σχετικά καλή προσέγγιση στο πρώτο ερώτημα και όχι στο τελευταίο. Ο σχεδιαστής σε μια πρότυπη βιβλιοθήκη θα πρέπει βιβλιοθήκες τις οποίες ο κάθε προγραμματιστή θα μπορεί να βασίζεται σε αυτές.
— Bjarne Stroustrup.  The C++ Programming Language 
Αυτό υπαγορεύει μια σχετικά μικρή πρότυπη βιβλιοθήκη η οποία περιέχει στοιχεία τα οποία ο "κάθε προγραμματιστής" χρειάζεται για να δημιουργήσει μεγαλύτερες συλλογές λογισμικού. Αυτή η φιλοσοφία χρησιμοποιήθηκε για τον σχεδιασμό της γλώσσας προγραμματισμού C όπως και της πρότυπης βιβλιοθήκης C++.
Σε αντίθεση ο Guido van Rossum, σχεδιαστής της γλώσσας προγραμματισμού Python, πρότεινε ένα πιο περιεκτικό όραμα για την πρότυπη βιβλιοθήκη. Στο εγχειρίδιο εισαγωγής στην Python έγραψε:
Η γλώσσα Python έχει μια φιλοσοφία "οι μπαταρίες περιέχονται". Αυτό σημαίνει ότι υπάρχουν εξελιγμένες και ισχυρές δυνατότητες στα πακέτα/πρότυπες βιβλιοθήκες της γλώσσας. 
—  Guido van Rossum Python Tutorial 
Ο Van Rossum στην Python έχει συναρτήσεις για προσπέλαση XML, XML-RPC, μηνυμάτων ηλεκτρονικού ταχυδρομείου κλπ 
δυνατότητες τις οποίες η πρότυπη βιβλιοθήκη της C++ παραλείπει. Αυτή η φιλοσοφία υπάρχει στις γλώσσες προγραμματισμού σεναρίων (όπως στην Python ή Ruby) ή στις γλώσσες οι οποίες χρησιμοποιούν μηχανισμούς εικονικών μηχανών (virtual machines) όπως η γλώσσα Java.
Μίμης Δομάζος

Σε συλλογικό επίπεδο

Ξεκίνησε το ποδόσφαιρο από την Άμυνα Αμπελοκήπων και το 1959, σε ηλικία 17 ετών, μεταγράφηκε στον Παναθηναϊκό. Στο "τριφύλλι" έκανε σπουδαία καριέρα και δικαίως θεωρείται ως ένας εκ των κορυφαίων ποδοσφαιριστών που φόρεσαν τη φανέλα του αθηναϊκού συλλόγου. Στον Παναθηναϊκό αγωνίστηκε συνολικά σε 502 αγώνες πρωταθλήματος, επίδοση που τον κατατάσσει πρώτο σε συμμετοχές στην ιστορία των "πρασίνων". Κορυφαία του στιγμή υπήρξε η συμμετοχή του στον τελικό του κυπέλλου Πρωταθλητριών το 1971 στο Γουέμπλεϊ, απέναντι στην κορυφαία ομάδα της εποχής στην Ευρώπη, Άγιαξ του Γιόχαν Κρόιφ. Με τον Παναθηναϊκό κατέκτησε συνολικά 13 τίτλους και ήταν αρχηγός της ομάδας για περίπου 15 χρόνια.
Τη διετία 1978-1980 αγωνίστηκε στην ΑΕΚ κατακτώντας ένα πρωτάθλημα. Το 1980 επέστρεψε στον Παναθηναϊκό με τη φανέλα του οποίου ήθελε να αποσυρθεί από την ενεργό δράση.
Συνολικά έχει καταγράψει 536 συμμετοχές στο πρωτάθλημα (με Παναθηναϊκό και ΑΕΚ) και βρίσκεται στην πρώτη θέση όλων των εποχών σε παρουσίες και παρά το γεγονός ότι έχουν περάσει πλέον περισσότερα από 30 χρόνια, παραμένει στην κορυφή του σχετικού πίνακα. Με τον Παναθηναϊκό και την ΑΕΚ κατέκτησε συνολικά 14 τίτλους.

Στις εθνικές ομάδες

Είναι 50 φορές διεθνής με την Ελλάδα και έχει σημειώσει 4 τέρματα, ενώ για αρκετά χρόνια είχε το περιβραχιόνιο του αρχηγού. Το ντεμπούτο του με τη γαλανόλευκη φανέλα πραγματοποιήθηκε στις 2 Δεκεμβρίου 1959 στο Γήπεδο Απόστολος Νικολαΐδης εναντίον της Δανίας.
Στις 11 Νοεμβρίου 1980 στο ίδιο γήπεδο διεξήχθη φιλικός αγώνας εναντίον της Αυστραλίας, στον οποίο τιμήθηκε για την πολυετή προσφορά του στο εθνικό αντιπροσωπευτικό συγκρότημα αλλά και στο ελληνικό ποδόσφαιρο γενικότερα. Στον συγκεκριμένο αγώνα χρίστηκε σκόρερ, γεγονός που τον καθιστά τον μεγαλύτερο σε ηλικία παίκτη που σκόραρε ποτέ με τη φανέλα της Ελλάδας (σε λιγότερο από τρεις μήνες θα συμπλήρωνε τα 39 του χρόνια). Την εποχή εκείνη ήταν δεύτερος σε συμμετοχές στην ιστορία της Ελλάδας, πίσω από τον Μίμη Παπαϊωάννου.

Προσωπική ζωή

Ο Μίμης Δομάζος είναι παντρεμένος με την Ηώ Θεοδώρου με την οποία έχουν μια κόρη, τη ραδιοφωνική παραγωγό Πόπη Δομάζου. Από το 1967 ως το 1978 υπήρξε παντρεμένος με την αείμνηστη λαϊκή τραγουδίστρια Βίκυ Μοσχολιού, με την οποία απέκτησαν δύο κόρες, την Ράνια (Ουρανία) το 1967 και την Ευαγγελία το 1968. Το 2016 παρουσίασε το λεύκωμά του με τίτλο «Μίμης Δομάζος: Μυστικά και άλλες αποκαλύψεις», στο οποίο αναφέρονται πολλά περιστατικά από τη μεγάλη καριέρα του, ενώ είναι γεμάτο από σπάνιες φωτογραφίες.
Πολιτική της Μπελίζ

Πολίτευμα της Μπελίζ είναι η Βασιλευόμενη Κοινοβουλευτική Δημοκρατία στα πλαίσια της Κοινοπολιτείας. Αρχηγός του Κράτους είναι η Βασίλισσα Ελισάβετ Β΄ του Ηνωμένου Βασιλείου και εκπροσωπείται από τον Γενικό Κυβερνήτη, από το 1993 τον Κόλβιλ Γιανγκ. Αρχηγός της κυβέρνησης είναι ο Πρωθυπουργός. Από τις 8 Φεβρουαρίου του 2008 Πρωθυπουργός είναι ο Ντιν Μπάροου. Το πολιτικό σύστημα κυριαρχείται από δύο κόμματα, το Ενωμένο Κόμμα του Λαού και το Ενωμένο Δημοκρατικό Κόμμα.
Συνταγματικά κατοχυρώνεται η ελευθερία του λόγου, του Τύπου,καθώς επίσης και της πίστης. Η δικαστική εξουσία είναι ανεξάρτητη τόσο από την εκτελεστική όσο και από τη νομοθετική εξουσία. Η δικαιοσύνη βασίζεται στο αγγλικό δικαστικό σύστημα.

Προηγούμενες εκλογές

Στις βουλευτικές εκλογές που διεξήχθησαν στις 7 Μαρτίου 2012, εξελέγησαν 31 βουλευτές. Ο πρωθυπουργός Ντιν Μπάροου και το Ενωμένο Δημοκρατικό Κόμμα (UDP) επανεξελέγησαν,ωστόσο έχασαν 8 έδρες από το αντιπολιτευόμενο Ενωμένο Κόμμα του Λαού (PUP. 
Στις βουλευτικές εκλογές στις 7 Φεβρουαρίου του 2008 το κόμμα που κυβερνούσε επί δέκα χρόνια του Σαΐντ Μούσα ηττήθηκε και νικητής αναδείχθηκε το Ενωμένο Δημοκρατικό Κόμμα του Ντιν Μπάροου, με 25 επί συνόλου 31 εδρών στο Κοινοβούλιο.

Δημοψήφισμα 2008

Στο πρώτο δημοψήφισμα στην ιστορία της χώρας, οι ψηφοφόροι κλήθηκαν να εγκρίνουν ή να απορρίψουν την πρόταση να εκλέγεται η Γερουσία. Το δημοψήφισμα διεξήχθη ταυτόχρονα με τις γενικές εκλογές, στις 7 Φεβρουαρίου. Η ετυμηγορία των ψηφοφόρων ήταν υπέρ της πρότασης με 61,54% έναντι 36,6%.
Ναυτοδικείο

Ειδικό ποινικό δικαστήριο ενώπιον του οποίου δωσιδικούν όσοι ανήκουν στο πολεμικό ναυτικό ή το λιμενικό σώμα. Το Ναυτοδικείο Πειραιώς εδρεύει στον Πειραιά, δίπλα από το Ναυτικό Νοσοκομείο Πειραιώς (Ν.Ν.Π.) στην Φρεαττύδα παραλιακά επί της Ακτής Μουτσοπούλου με αρμοδιότητα εκδίκασης όλων των αξιόποινων πράξεων των ανηκόντων στο Πολεμικό Ναυτικό και το Λιμενικό Σώμα.
Εκτός από το Ναυτοδικείο Πειραιώς και το Ναυτοδικείο Χανίων (για τη λειτουργία των οποίων βλ. άρθρο 168 ΣΠΚ), λειτουργούν σήμερα στην Ελλάδα και τα παρακάτω Ναυτοδικεία: Ναυτοδικείο Θεσσαλονίκης (για την ίδρυση του οποίου βλ. ΠΔ 164/2000, ΦΕΚ Α΄ 23.6.2000) και Ναυτοδικείο Ιωαννίνων (για την ίδρυση του οποίου βλ. ΠΔ 144/2005, ΦΕΚ Α΄199/11.8.2005).
Τα Ναυτοδικεία, όπως και τα υπόλοιπα στρατιωτικά δικαστήρια (στρατοδικεία και αεροδικεία) συγκροτούνται, σύμφωνα με το άρθρο 96 παρ. 5 του Συντάγματος, κατά πλειοψηφία από μέλη του δικαστικούς σώματος των ενόπλων δυνάμεων, που περιβάλλονται με τις εγγυήσεις λειτουργικής και προσωπικής ανεξαρτησίας του άρθρου 87 παρ. 1 του Συντάγματος. Γενικότερα πρέπει να παρατηρηθεί ότι η ποινική δικαιοσύνη στο στρατό (Ένοπλες Δυνάμεις) απονέμεται από τα στρατιωτικά δικαστήρια (στρατοδικεία, αεροδικεία, ναυτοδικεία και Αναθεωρητικό Δικαστήριο και τον Άρειο Πάγο. Οι αποφάσεις των στρατιωτικών δικαστηρίων πρέπει να είναι ειδικά και εμπεριστατωμένα αιτιολογημένες, σύμφωνα με το άρθρο 167 ΣΠΚ.
Κατά των αποφάσεων των Ναυτοδικείων επιτρέπεται έφεση και αναθεώρηση ενώπιον του Αναθεωρητικού Δικαστηρίου, και εναντίον της αποφάσεως του τελευταίου, αναίρεση ενώπιον του Αρείου Πάγου.
Για περισσότερα βλ. Ευγένιος Γιαρένης, Στρατιωτικός Ποινικός Κώδικας, Θεωρία-Εφαρμογή, εκδ. Νομική Βιβλιοθήκη, Αθήνα 2005.
Μπιμπιάνα Στάινχαους

Σταδιοδρομία διαιτησίας

Πριν γίνει διαιτητής, όπως ο πατέρας της, η Στάινχαους έπαιξε ως ποδοσφαιρίστρια για τη ΣΒ Μπαντ Λάουτερμπεργκ. 
Έγινε διαιτητής του συνδέσμου MTV Engelbostel-Schulenburg και άρχισε να διαιτητεύει σε εθνικό επίπεδο το 1999, σφυρίζοντας σε αγώνες της Frauen-Bundesliga. Το 2001, άρχισε να σφυρίζει στη Ρεγκιονάλλιγκα. Το 2003, ήταν η πρώτη διαιτητής στον τελικό του Κυπέλλου γυναικών 2003, μεταξύ των 1. ΦΦΚ Φρανκφούρτης και ΦΣΡ 2001 Ντούισμπουργκ. Άρχισε να διαιτητεύει στην αντρική 2. Μπούντεσλιγκα το 2007, κάνοντας τη την πρώτη γυναίκα διαιτητή στο γερμανικό επαγγελματικό ποδόσφαιρο ανδρών. Είχε επίσης επιλεγεί για το Παγκόσμιο Κύπελλο γυναικών U20 του 2008 , το Ευρωπαϊκό Πρωτάθλημα γυναικών του 2009 και το Παγκόσμιο Κύπελλο γυναικών U20 του 2010. 
Ήταν μία από τους δεκαέξι διαιτητές που επιλέχθηκαν για το Παγκόσμιο Κύπελλο γυναικών του 2011, όπου διαιτήτευσε δύο αγώνες της φάσης ομίλων, προτού επιλεγεί για να διευθύνει τον Τελικό μεταξύ της Ιαπωνίας και των Ηνωμένων Πολιτειών. Επίσης, είχε επιλεγεί για να διευθύνει τον Τελικό γυναικών στους Θερινούς Ολυμπιακούς Αγώνες του 2012, μεταξύ της Ιαπωνίας και των Ηνωμένων Πολιτειών. 
Στις 12 Μαΐου 2017, επελέγη από την UEFA ως διαιτητής του Τελικού του Τσάμπιονς Λιγκ Γυναικών, που διεξήχθει την 1η Ιουνίου 2017 στο Κάρντιφ, μεταξύ της Λυών και της Παρί Σεν Ζερμέν. Οι βοηθοί της ήταν οι Κριστίνα Μπιέλ και Κάτριν Ραφάλσι και τέταρτος διαιτητής ο Ρίεμ Χουσσείν. Η βελγίδα διαιτητής Έλα Ντε Βρίες, είχε οριστεί ως εφεδρικός διαιτητής. 
Στις 19 Μαΐου 2017, ανακοινώθηκε ότι η Στάινχαους προβιβάστηκε ως διαιτητής στην κορυφαία κατηγορία του γερμανικού ποδοσφαίρου ανδρών, τη Μπουντεσλίγκα, για τη σεζόν 2017-18, καθιστώντας τη την πρώτη γυναίκα διαιτητή στην ιστορία του πρωταθλήματος.  
Στις 10 Σεπτεμβρίου 2017, διαιτήτευσε τον πρώτο αγώνα της στη Μπουντεσλίγκα, μια ισοπαλία 1-1 μεταξύ της Χέρτα Βερολίνου και της Βέρντερ Βρέμης.

Προσωπική ζωή

Ζει στο Λάνγκενχαγκεν και είναι εκπαιδευμένη αστυνομικός, έχοντας το βαθμό του Αρχιεπιθεωρητή. Τον Οκτώβριο του 2016, αναφέρθηκε ότι ήταν σε σχέση με τον Άγγλο διαιτητή, Χάουαρντ Ουέμπ.
Κρυοπηγή Καρδίτσας

Γεωγραφικές συντεταγμένες

Γεωγραφικό πλάτος:39.3677846703
Γεωγραφικό μήκος:21.6643371476

Θρησκευτικά μνημεία

Το εξωκκλήσι των Αγίων Αναργύρων
Η ίδρυση του εξωκκλησίου χρονολογείται τον 18ο αιώνα.Είναι σημαντικό θρησκευτικό μνημείο με αξιόλογες τοιχογραφίες και εικόνες.Την 1η Ιουλίου τελείται στην εκκλησία 
Θεία Λειτουργία και ακολουθεί πανηγύρι.
Παναγιώτης Μπότασης

Βιογραφία

Γεννήθηκε το 1784 περίπου. Ήταν αδελφός του Γκίκα. Μαζί με τους Γεώργιο Πάνου και Αναστάσιο Ανδρούτσο εξέγειρε την Ύδρα. Το φθινόπωρο του 1823 πήγε με αποστολή ως ναύαρχος του στόλου των Σπετσών στο Μεσολόγγι και έμεινε εκεί μέχρι το 1824. Έγινε μέλος του Εκτελεστικού Σώματος. 
Πέθανε τον Οκτώβριο του 1824 στην Αθήνα.
Σέσκουλο

Περιγραφή

Τα φύλλα του είναι μεγάλα, γυαλιστερά, αρκετά σκληρά και γραμμωτά, ενώ ο μίσχος και η μεσαία νεύρωση μπορεί να έχουν λευκό, υποκίτρινο ή κοκκινωπό χρώμα. Τα άνθη του έχουν πρασινωπό ή κοκκινωπό χρώμα και διατάσσονται κατά σωρούς στη μέση του φυτού. Η αναπαραγωγή γίνεται με σπόρο. Το σέσκουλο αρέσκεται σε υγρά εδάφη και θέλει καλό πότισμα για να αναπτυχθεί. Όταν δεν υπάρχει αρκετή υγρασία στο έδαφος πραγματοποιείται ένα πότισμα μετά από το φύτρωμα των μικρών φυταρίων.

Ελληνική χλωρίδα

Στην Ελλάδα εκτός από το καλλιεργούμενο σέσκουλο υπάρχει και το αυτοφυές αγριοσέσκουλο (Beta maritima)  που βρίσκεται σε παραθαλάσσιες αμμώδεις τοποθεσίες.
Τα φύλλα του σέσκουλου γίνονται σαλάτες, χρησιμοποιούνται και σε  πίτες, αλλά τρώγονται κυρίως μαγειρεμένα, ενώ οι ντολμάδες από σέσκουλα είναι παραδοσιακό πιάτο σε αρκετές περιοχές της Ελλάδας.
Στην Κύπρο το σέσκουλο αναφέρεται και ως λάχανο, και χρησιμοποιείται κατά κύριο λόγο ως συνοδευτικό στα φαγητά με όσπρια.
Καρμέλο Άντονι

Βιογραφία

Γεννήθηκε στο Ρεντ Χουκ του Μπρούκλιν, Νέα Υόρκη. Επιλέχτηκε στη 3η θέση του NBA Draft το 2003 από τους Ντένβερ Νάγκετς, και έναν χρόνο αργότερα έθεσε υποψηφιότητα για All Star χάρη στις εξαιρετικές του εμφανίσεις. Την πρώτη του σεζόν μπήκε και στην καλύτερη πεντάδα των ρούκι. Στους Νάγκετς έμεινε μέχρι το 2011.
Το 2011 άφησε τον ρόλο του ηγέτη των Νάγκετς, υπογράφοντας συμβόλαιο με τους Νικς της Νέας Υόρκης. Με τον ερχομό του στην ομάδα οι οπαδοί αισιοδοξούσαν πως οι Νικς θα επέστρεφαν μετά από χρόνια στη διεκδίκηση του τίτλου. Ωστόσο, μέχρι σήμερα ο Άντονι έχει μείνει χωρίς πρωτάθλημα NBA σε μια καριέρα 14 ετών και με πολύ υψηλές προσδοκίες, κάτι που κάνει πολλούς να κάνουν λόγο για έλλειψη ηγετικών ικανοτήτων. Η σεζόν 2013-14 δεν ήταν καθόλου καλή για τους Νικς, καθώς η ομάδα δεν κατάφερε να περάσει ούτε στα πλέι οφς, τη στιγμή μάλιστα που για ακόμη μια φορά πολλοί τους κατέταξαν φαβορί για την κατάκτηση του NBA. Μόλις τελείωσε η σεζόν, ο Άντονι έμεινε ελεύθερος από τους Νικς και όπως ήταν αναμενόμενο υπήρξαν πολλές ομάδες που έδειξαν μεγάλο ενδιαφέρον για την απόκτηση του. Μέσα στις κύριες ενδιαφερόμενες ομάδες βρίσκονταν οι πανίσχυροι Σικάγο Μπουλς, αλλά και η αποδυναμωμένη πρώην του ομάδα, οι Νάγκετς. Ωστόσο ο Άντονι υπέγραψε καινούργιο συμβόλαιο με τους Νικς λέγοντας πως αυτό που τον ενδιαφέρει είναι να κερδίζει.
Χαρακτηρίζεται για την άνεση του στο να σκοράρει με διάφορους τρόπους, αλλά και για τις αμυντικές αρετές του. Στις 24/01/2014 έγραψε ιστορία καθώς σκοράροντας 62 απέναντι στους Σαρλότ Μπόμπκατς έγινε ο παίκτης με τους περισσότερους πόντους σε έναν αγώνα στην ιστορία των Νικς καθώς και ο παίκτης με τους περισσότερους πόντους στο Madison Square Garden.
Στις 23 Σεπτεμβρίου 2017 ανακοινώθηκε η ανταλλαγή του αντί του Ενές Καντέρ, του Νταγκ ΜακΝτέρμοτ κι ενός draft pick στους Οκλαχόμα Σίτι Θάντερ. Στις 7 Μαρτίου μπήκε στην πρώτη εικοσάδα με τους καλύτερους σκόρερ στην ιστορία του ΝΒΑ.
Στις 25/7/2018 έγινε ανταλλαγή από τους Οκλαχόμα Σίτι Θάντερ στους Ατλάντα Χωκς αντί τους Ντένις Σρέντερ και στις 30/7/2018 αποδεσμέυτηκε από τους Ατλάντα Χοκς. Στις 23/8/2019 ο Καρμέλο Άντονι συμφώνησε με τους Χιούστον Ροκετς για ετήσιο συμβόλαιο συνεργασίας, ωστόσο δεν έπαιξε σε πολλά παιχνίδια μαζί τους, ενώ στις 22/1/2019 έγινε ανταλλαγή και δόθηκε στους Σικάγο Μπουλς. Την 1 Φεβρουαρίου 2019 έμεινε ελεύθερος από τους Σικάγο Μπουλς, χωρίς να υπάρξει επί της ουσίας μέλος της ομάδας.

Εθνική ομάδα

Επίσης, είχε αρκετές συμμετοχές με την Εθνική ομάδα Καλαθοσφαίρισης των Η.Π.Α. με την οποία κατέκτησε χρυσό μετάλλιο στους Θερινούς Ολυμπιακούς Αγώνες του Πεκίνου, στο  Λονδίνο το 2012 και στο Ρίο το 2016, όπου ανακοίνωσε οριστικά την αποχώρησή του. Είχε ήδη ένα χάλκινο στην αντίστοιχη διοργάνωση της Αθήνας, αλλά και στο Μουντομπάσκετ του 2006 στην Ιαπωνία. Το 2014 ήταν από τους πολλούς σούπερ σταρ που δεν δέχθηκαν να συμμετάσχουν στο Μουντομπάσκετ της Ισπανίας. Το 2019 αυτοπροτάθηκε για το Μουντομπάσκετ της Κίνας, άλλα το αίτημα του απορρίφθηκε από την ομάδα των ΗΠΑ.
Canadair CL-415

Περιγραφή

Το CL-415 έκανε την πρώτη του πτήση το Δεκέμβριο του 1993 και οι πρώτες παραδόσεις άρχισαν τον Νοέμβριο του 1994. Εφοδιάζεται από δύο νέους τουρμποπρόπ κινητήρες Pratt & Whitney Canada PW123AF, αντικαθιστώντας τους εμβολοφόρους κινητήρες του CL-215, ενώ έχει και αναβαθμισμένο κόκπιτ υγρών κρυστάλλων. Επίσης έγιναν πολλές αεροδυναμικές βελτιώσεις με την προσθήκη πτερυγίων και τον επανασχεδιασμό μερών της ατράκτου.
Το CL-415 έχει ικανότητα υδροληψίας μέχρι 6.140 λίτρων νερού από υδάτινες επιφάνειες (θάλασσες, λίμνες) που βρίσκονται κοντά στην περιοχή της πυρκαϊάς, το οποίο μπορεί να εμπλουτίσει με επιβραδυντικό αφρό και να το επιρρίψει στη φωτιά, επαναλαμβάνοντας τη διαδικασία χωρίς να χρειάζεται να επιστρέψει στην βάση του για ανεφοδιασμό. Επίσης .σχεδιάστηκε έτσι ώστε να μπορεί να ρίχνει μεγάλες ποσότητες επιβραδυντικού υγρού, στα πρώτα στάδια της φωτιάς, αποτρέποντας την από το να βγει εκτός ελέγχου. Παράλληλα έγινε διαθέσιμη και μία έκδοση πολλαπλών ρόλων του CL-415 (CL-415MP) για χρήση ως αεροσκάφος έρευνας και διάσωσης ή ελαφρύ μεταγωγικό.
Προωθητικό σύστημα. Το προωθητικό σύστημα αποτελείται από δυο ελικοστροβιλοκινητήρες τύπου P&W 123 AF, μεγιστη  ισχύος 4766 h.p. Ο κινητήρας κινεί μια τετράφυλλη έλικα της Hamilton Standard, την 14SF, σταθερής ταχύτητας, διαμέτρου 3,79 m κατασκευασμένη από συνθετικά υλικά. 
Τύπος PW 123 AF: Μήκος 2,133 m; Διάμετρος 0,660 m; Ύψος 0,838 m; “ξηρό” βάρος 450 kg.
Τα καύσιμα του αεροσκάφους περιέχονται σε δεξαμενές στην πτέρυγα με συνολικό βάρος 4650 kg.

Το CL-415 σε Ελληνική υπηρεσία

Η Ελληνική Πολεμική Αεροπορία άρχισε να παραλαμβάνει τα πρώτα CL-415 τον Ιανουάριο του 1999. Τα αεροσκάφη αρχικά εντάχθηκαν στην 383 Μοίρα Ειδικών Επιχειρήσεων και Αεροπυρόσβεσης που είχε ως έδρα την 112 Πτέρυγα Μάχης, στην αεροπορική βάση της Ελευσίνας, και το 2006 η Μοίρα μετεγκαταστάθηκε  στην 113 Πτέρυγα Μάχης που εδρεύει στο Αεροδρόμιο «Μακεδονία» της Θεσσαλονίκης. Τα Ελληνικά CL-415 επιχειρούν αποστολές αεροπυρόσβεσης και έρευνας και διάσωσης, τόσο στην Ελλάδα όσο και στο εξωτερικό.